Ontvoeringslagoffer in Nyanga gered(Argieffoto: Kent Williamson) ŉ 47-jarige man wat Donderdagoggend in Bellville in die Wes-Kaap beroof en ontvoer is, is gered. Brig. Novela Potelwa, polisiewoordvoerder, sê lede van die nasionale intervensie-eenheid, misdaadintelligensie, Bellville-speurders asook lede van die polisie se gyselaaronderhandelingspan het Saterdagaand op ŉ huis in Nyanga toegeslaan waar die slagoffer aangehou is. Tien verdagtes is in hegtenis geneem. “Die spesiale operasie is geloods nadat ŉ voorval van roof en menseroof in Bellville aangemeld is. Volgens die polisie se inligting is die slagoffer, ŉ buitelander, Donderdag om 09:50 deur vier gewapende mans in Voortrekkerweg oorval en van ŉ beduidende bedrag geld en ŉ selfoon beroof voordat hy ontvoer is,” sê Potelwa. Deurslaggewende inligting het tot die adres in Nyanga gelei waar die slagoffer aangetref is. Die verdagtes is tussen 20 en 30 jaar oud en word van menseroof en gewapende roof aangekla. Hulle verskyn na verwagting later vandag in die Bellville-landdroshof. Potelwa sê die slagoffer is intussen met sy gesin herenig. “Die polisiebestuur het die betrokke polisiebeamptes geloof vir hul werk in die stryd om die vlaag ontvoerings en afdreiging te bekamp,” het sy gesê.